Hilda Olson

Hilda Catharina Olson (6. lokakuuta 1832 Uusikaarlepyy – 24. syyskuuta 1915 Lontoo, Iso-Britannia) oli suomalainen taidemaalari ja kuvittaja.

Olsonin isä oli norjalaissyntyinen merikapteeni Olov Olson, alkuperäiseltä nimeltään Olsen.Torkel Hellström: Hilda Olson  Från gångna tider i Nykarleby I (1939), Nykarlebyvyer.nu. Viitattu 11.1.2018. Hänen äitinsä oli kokkolalainen laivurintytär Karin Palm. Olson opiskeli 1850-luvulla Suomen Taideyhdistyksen piirustuskoulussa, jossa häntä opetti B. A. Godenhjelm.Ritva Talman: Hilda Olsonin hämähäkkiakvarellit vuosilta 1859–1862 Tahiti 2/2012 (20.6.2012). Taidehistorian seura. Viitattu 11.1.2018. Hänet palkittiin yhdessä Alvina Ugglan kanssa Suomen Taideyhdistyksen ensimmäisessä dukaattipalkintokilpailussa vuonna 1858. Olson sai palkinnon E. J. Löfgrenin maalauksen Tyttö kukkia kädessä kopiosta, sillä alkuperäistöiden vähäisyyden vuoksi jouduttiin palkitsemaan taitavia kopioita. Olsonin tiedetään maalanneen kopioiden ohella muotokuvia ja maisemamaalauksia.

Olson avusti professori Alexander von Nordmannin eläintieteellisiä tutkimuksia tekemällä vuosina 1859–1862 yli 300 kappaletta Suomen ja Venäjän eri hämähäkkilajeja esittäviä akvarellimaalauksia, jotka ovat nykyään Luonnontieteellisen keskusmuseon kokoelmissa. Olson oli mukana von Nordmannin näytteenkeruuretkellä Ukrainassa ja Krimillä vuosina 1860–1861. Von Nordmann nimesi hänen mukaansa Olsonia pilifera -nimisen hämähäkkilajin, joka ilmeisesti osoittautui jo entuudestaan tunnetuksi lajiksi eikä nimi siksi jäänyt käyttöön.

Olson suunnitteli ja kuvitti useita G. W. Edlundin 1860–1870-luvuilla julkaisemia varhaisia lautapelejä, kuten Huvimatka Aavasaksaan.Raija Majamaa: Lautapeli Huvimatka Aavasaksaan vuodelta 1863 Minun aarteni -blogi 9.2.2015, Kansalliskirjasto. Viitattu 11.1.2018. Lisäksi hän kuvitti K. F. Ignatiuksen kansatieteellisen teoksen Suomalaisia kansan-pukuja I (1863).Martin Ginström: På bibliotekets hyllor: Finska folkdrägter   Svenska litteratursällskapet i Finlandin blogi 14.10.2016. Viitattu 11.1.2018.

Maalaamisen ohella Olson ruotsinsi englanninkielisiä novelleja, joita julkaistiin jatkokertomuksina helsinkiläisissä lehdissä 1850–1870-luvuilla. Ansiotyönään hän työskenteli vuosina 1867–1873 Helsingin maistraatin puhtaaksikirjoittajana. Vuosina 1874–1877 hän hoiti vanhaa äitiään, joka asui viimeiset vuotensa Uudenkaarlepyyn Kuddnäsissä. Olson muutti vuonna 1878 loppuiäkseen Lontooseen, jossa hän työskenteli tapettitehtaan mallipiirtäjänä. Hän kävi Suomessa viimeisen kerran vuonna 1906. Olson osallistui taidenäyttelyihin vain muutaman kerran kopiotöillään ja tieteellisillä hämähäkkimaalauksillaan eikä kuulunut Suomen Taiteilijaseuraan, joten hän ja hänen tuotantonsa jäivät Suomessa melko tuntemattomiksi. Hän lahjoitti vuonna 1909 Englannista käsin maalauksiaan ja lyijykynäluonnoksiaan Svenska folkskolans vänner -yhdistykselle Suomessa.Dödsfall.  Hufvudstadsbladet 23.10.1915, s. 4. Kansalliskirjaston digitaaliset aineistot. Viitattu 19.4.2023. Hän lahjoitti myös alttaritaulun Lontoon suomalaiseen merimieskirkkoon.

Olson kuoli Lontoossa 82-vuotiaana vuonna 1915. Hänen kirjearkistonsa on Åbo Akademin kirjastossa.

Olsonin maalauksia

Lähteet

Aiheesta muualla

Luokka:Suomalaiset taidemaalarit
Luokka:Vuonna 1832 syntyneet
Luokka:Vuonna 1915 kuolleet